**Carusel**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

un salon cu gratii la ferestre

cu rânjete în tencuiala veche

unde mirosul umed al cărămizii

a pus stăpânire peste tot

aici nu se zâmbește

aici se moare

aici se plânge

aici fiecare clipă poate fi ultima

pe fețele brăzdate de ridurile durerii

boala a șters orice lumină

albul murdar a învins

aici nu se zâmbește

pe coridoare se furișează siluete fragile

tencuiala nisipoasă păstrează atingerea lor

o inimă

o întrebare sau un nume

coridoare lungi

întunecoase

tăcute

aici se moare

trupurile așteaptă sfârșitul

în paturi ruginite

lacrimi de tristețe

de neputință sau resemnare

se pierd în perna subțire

aici se plânge

paznicii acestui ultim loc

se mișcă tăcuți

smulg câte o oră bolnavă

din caruselul timpului

pentru un chip de pământ

sau poate încă o zi

încă o zi

aici fiecare clipă poate fi ultima

de ce plângi?

spuse îngerul zâmbind

Adina V.

24. 01. 2018